32010R0416
L 119/7
SLUŽBENI LIST EUROPSKE UNIJE
UREDBA KOMISIJE (EU) br. 416/2010
od 12. svibnja 2010.
o izmjeni priloga I., II. i III. Uredbi Vijeća (EZ) br. 44/2001 o nadležnosti, priznavanju i izvršenju sudskih odluka u građanskim i trgovačkim stvarima
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 44/2001 od 22. prosinca 2000. o nadležnosti, priznavanju i izvršenju sudskih odluka u građanskim i trgovačkim stvarima (1), a posebno njezin članak 74.,
budući da:
(1)
Prilog I. Uredbi (EZ) br. 44/2001 navodi pravila nacionalne nadležnosti navedene u članku 3. stavku 2. i članku 4. stavku 2. Uredbe. Prilog II. sadrži popise sudova ili nadležnih tijela koji u državama članicama imaju nadležnost za zahtjeve za proglašenje izvršivosti. U Prilogu III. je popis sudova kojima se mogu podnijeti žalbe na odluke o proglašenju izvršivosti.
(2)
Prilozi I., II. i III. Uredbi Vijeća (EZ) br. 44/2001 izmijenjeni su nekoliko puta, zadnji put Uredbom Komisije (EZ) br. 280/2009 (2) radi ažuriranja pravila o nacionalnoj nadležnosti, popisa sudova ili nadležnih tijela i primjenljivih postupaka pravne zaštite.
(3)
Države članice su Komisiju obavijestile o dodatnim izmjenama popisa određenih u prilozima I., II. i III. Stoga se čini prikladnim objaviti konsolidirane inačice popisa sadržanih u tim prilozima.
(4)
Danska, u skladu s člankom 4. Sporazuma između Europske zajednice i Kraljevine Danske o nadležnosti, priznavanju i izvršenju sudskih odluka u građanskim i trgovačkim stvarima (3), ne bi trebala sudjelovati u donošenju izmjena Uredbe Bruxelles I. i takve izmjene ne bi smjele biti obvezne za Dansku niti se na nju primjenjivati.
(5)
Uredbu (EZ) br. 44/2001 stoga treba izmijeniti na odgovarajući način,
DONIJELA JE OVU UREDBU:
Članak 1.
Prilozi od I. do III. Uredbi (EZ) br. 44/2001 zamjenjuju se odgovarajućim prilozima ovoj Uredbi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama u skladu s Ugovorima.
Sastavljeno u Bruxellesu 12. svibnja 2010.